૧૯૭૭માં ફરી ચૂંટણી આવી. ભુટ્ટો સામે નવ જેટલી ધાર્મિક પાર્ટીઓએ મહાગઠબંધન કર્યું. ભુટ્ટોની પાકિસ્તાન પિપલ્સ પાર્ટી નેશનલ એસેમ્બલીની ૨૦૦માંથી ૧૫૫ સીટો જીતી ગઇ. ગઠબંધનનો રકાસ થયો. પાકિસ્તાન નેશનલ એલાયન્સ નામના ગઠબંધને આ પરિણામો સ્વીકારવા ઇન્કાર કર્યો અને વડા પ્રધાન બનેલા ભુટ્ટો સામે શેરીઓમાં આંદોલન છેડયું. ૨૦૦ જેટલા દેખાવકારોના મોત નીપજ્યા. જો કે એ વખતે લશ્કર અંદરથી વિભાજિત હતું. આર્મીના એક અધિકારીએ વડા પ્રધાન ભુટ્ટોને પાકિસ્તાન નેશનલ એલાયન્સ સાથે સમાધાન કરી લેવા સલાહ આપી. વાટાઘાટો શરૂ થઇ. દરમિયાન વડા પ્રધાન ભુટ્ટોએ મિડલ ઈસ્ટની ટૂરનો લાંબો કાર્યક્રમ બનાવ્યો. ગઠબંધને સમાધાનમાં વિલંબ કરવાનો ભુટ્ટોનો આ પ્રવાસ છે તેવો આક્ષેપ કર્યો.